Zagrebački liječnici pjevači

**Zagrebački liječnici pjevači** (lat. *Medici Cantores Zagrabienses*) hrvatski je muški pjevački zbor osnovan 1968. godine. Zbor broji između 35 i 50 članova koji su isključivo liječnici i studenti medicine i dentalne medicine. Repertoar zbora čine djela hrvatske i svjetske sakralne i svjetovne glazbene baštine. Od 1971. godine zbor je dio Glazbene sekcije Hrvatskog liječničkog zbora.

Zagrebački liječnici pjevači najčešće nastupaju prigodom stručnih i društvenih skupova liječnika, na dobrotvornim koncertima, kao i na priredbama od općeg društvenog značaja. Osim brojnih gostovanja u Hrvatskoj, zbor je održao i niz samostalnih koncerata i izvan zemlje - Ljubljana, Maribor, Ženeva, Zürich, Trst, Mainz, Hamburg, Fondi, Rim, Graz, Budimpešta, Ohrid. U svom dosadašnjem postojanju zbor je više puta nastupao na radiju i televiziji, a dio repertoara zabilježen je i na četiri nosača zvuka (*[[Carmen Medicorum (album)|Carmen Medicorum]]*, Hrvatske narodne pjesme iz Međimurja, 25 godina i Hote, o, ljudi sim - Rodil se je Isus).

## Historija

Prvi pokušaji organiziranja glazbene aktivnosti među hrvatskim liječnicima zbili su se u vremenu između dva svjetska rata. Prvi put je to bilo 1935. godine pod ravnanjem skladatelja Borisa Papandopula, a drugi put 1937. godine pod ravnanjem oftalmologa Vilka Panca. Međutim oba pokušaja bila su kratkoga vijeka i praćena tek nekolicinom javnih nastupa. Proći će čak 30 godina dok glazbeni entuzijasti, hematolog i violončelist Viktor Boić i ortoped Josip Zergollern, ne okupe grupu liječnika koja će činiti jezgru budućeg pjevačkog zbora. 1968. godine pod vodstvom urologa i orguljaša Čede Dugana održana je prva proba u sindikalnim prostorijama Bolnice sestara milosrdnica u Zagrebu.

Početkom 1970. vođenje zbora preuzima skladatelj, glazbeni pedagog i violončelist Rudolf Matz. Samo nekoliko mjeseci od početka rada Matz za zbor piše skladbu *[[Carmen Medicorum]]*. U siječnju 1971. godine probe se nastavljaju redovito održavati u prostorijama Hrvatskog liječničkog doma u Zagrebu. U svibnju 1971. godine osniva se Glazbena sekcija Zbora liječnika, a zbor poprima današnji naziv Zagrebački liječnici pjevači. Za prvog predsjednika i zbora i sekcije imenovan je Zergollern. Upravo njegovom trudu i upornosti treba zahvaliti sto se pjevački zbor održao u godinama koje su slijedile. Prvi javni nastup Zagrebački liječnici pjevači održali su 3. lipnja 1971. u auli Hrvatske akademije znanosti i umjetnosti u Zagrebu. Zbor je prvi put izvan Zagreba nastupio 6. listopada 1971. na kongresu u Bledu u Sloveniji. Tom je prigodom Matzova skladba *Carmen Medicorum* proglašena himnom hrvatskih lijčnika.

1974. godine, nakon niza uspješnih nastupa, Matz mjesto voditelja zbora prepušta tada studentu medicine, a kasnije kardiologu, Miji Bergovcu. Šireći repertoar hrvatskim i svjetskim klasicima zborske glazbe, umjetničkim obradama narodnih pjesama, a posebno djelima liječnika skladatelja, Bergovec je zbor uspješno vodio čak 24 godine. 1984. na mjestu predsjednika zbora i sekcije Josipa Zergollerna zamjenjuje psihijatar Milan Ferković. U vrijeme Domovinskog rata zbor održava niz nastupa za pomoć ranjenicima te djeci poginulih i nestalih. Od 2008. godine do danas zborom ravna Leonard Bergovec. U repertoar suposljednjih godina uvrštene i skladbe zabavnog karaktera (evergreeni) domaćih i stranih autora, kao i crnačke duhovne pjesme.

## Vodstvo
Dirigenti / umjetnički voditelji:
* 1968. - 1970. Čedo Dugan
* 1969. - 1970. Vilko Panac
* 1970. - 1974. Rudolf Matz
* 1974. - 2008. Mijo Bergovec
* 2008. - danas Leonard Bergovec

Predsjednici:
* 1971. - 1984. Josip Zergollern
* 1984. - 2008. Milan Ferković
* 2008. - danas Mijo Bergovec

Počasni predsjednici:
* 1968. - 1983. Viktor Boić
* 1984. - 1987. Josip Zergollern

## Diskografija
* *[[Carmen Medicorum (album)|Carmen Medicorum]]* (gramofonska ploča, kazeta)
* Hrvatske narodne pjesme iz Međimurja (dvostruka kazeta)
* 25 godina (dvostruki CD, dvostruka kazeta) 
* Hote, o, ljudi sim - Rodil se je Isus (CD)

## Vanjske veze
* Mrežna stranica Zagrebačkih liječnika pjevača